English: I'm really encouraged by the degree of consensus there is, both on the importance of buses and on some of the measures that we need to take collectively to improve the situation. As Huw Irranca-Davies said at the outset, we need to restore the public purpose of public transport, and I thought that was a very powerful and insightful comment. And Heledd Fychan set out very powerfully how some people are currently let down by a service that is not always functional and certainly isn't always easy. As I made clear yesterday, to tackle the imperative of climate change we need to make the right thing to do the easiest thing to do, and currently it is not. It is much easier if you have a car, and bear in mind something like 20 per cent of households don't have a car, but if you have a car it is the simplest way to get around. If we are all sincere in our objectives to meet the climate emergency, we have to shift that, so the obvious, easy way to get about for most everyday journeys is public transport. We are some way off that, and I think we all need to be honest about that. There are many and complex reasons why we are some way off that, and they've been captured by many people in this debate. We have a system that is very complex. The privatisation in the early 80s has been a disaster, and has made things extremely difficult to co-ordinate. The public transport system in London works because it is regulated. Outside of London it rarely works, because it is not regulated. It's not that complex. We had hoped to introduce legislation in the last Senedd to introduce franchising into Wales. We were not able to do that, but we are determined to do it in this Senedd, and we'll be publishing a plan later in this year on how we intend to do that. I want us to work together, given the shared ambition in this Chamber, to make that the most ambitious plan that we can, not to do the minimum that we need to do, but to see if we can stretch ourselves to really achieve a seamless, end-to-end public transport system that works for most people. I'd echo the comments in the Chamber about how public transport and bus services were the quiet heroes of the pandemic, and Vikki Howells's tribute particularly to the bus drivers who enabled key workers, NHS staff and children to return to school - we couldn't have done it without them. I think it's also right to recognise the role of the Welsh Government in stepping in and saving an industry, as Hefin David acknowledged Nigel Winter from Stagecoach has pointed out. I pay tribute to my colleague Ken Skates, who I see on the screen, who worked closely with the bus industry alongside me through the pandemic to make sure the package of measures was there to stop this essential ecosystem disappearing before our eyes. We have put significant money in, and through putting that money in we have enhanced relationships, we have enhanced the underpinning arrangements, and we're now in a far stronger position than when we went in, having a relationship and contracts in place with commercial operators, which I think puts us in a far better position to realise the ambition we'll be setting out later this year in our bus strategy. As has been said, buses are often the neglected bit of the public transport system. They carry by far the most number of passengers, but they have not been the priority for all parties. There have been lots of comments here, 'Well, the Welsh Government's to blame for this' - I would encourage you to look right across the UK and see if the bus service is any better, and I would encourage you to look at your own manifestos over many elections to see if you were calling for greater action on buses, and the truth is you were not. I think all of us have neglected buses, as there were costs for the public transport system, and that needs to change. The fact is, as has been pointed out, this is a social justice argument. Eighty per cent of bus passengers don't have an alternative, but equally, 50 per cent of people never travel on a bus. So there's a real social divide here between the image that buses have of being not for people like us, and there is an othering of buses that I think we need to confront. Buses have to be for everyone. They have to be attractive for everybody and they have to work for everybody, and until we do that, we will not transform the way buses work in the way we all want to see and need to see if we are going to tackle climate change. That's going to require investment, but it's also going to require tough political choices here and in local government. It's going to require local authorities being willing to reallocate road space away from cars towards shared public transport facilities, and I was very pleased to hear Natasha Asghar make that point in her opening statement. And I hope she and her colleagues will see that through because that is not going to be easy, because there will be howls of pain from people who will feel inconvenienced or disconcerted by that. But that's what we need to do, because what bus operators have told the many inquiries that Hefin David outlined time and again is one of the main barriers bus operators face to attracting greater patronage is reliability and journey time. That's about making buses the fastest, the easiest way to get around. That means putting buses ahead of cars when it comes to planning our roads and when it comes to priorities of traffic lights. That's what we need to do. The question for all of us: do we have the courage to carry it through? I do and I hope that you'll be with me when it comes to that time.
Welsh: Cefais fy nghalonogi'n fawr gan faint o gonsensws a geir, ynghylch pwysigrwydd bysiau ac ynghylch rhai o'r mesurau y mae angen inni eu rhoi ar waith gyda'n gilydd i wella'r sefyllfa. Fel y dywedodd Huw Irranca-Davies ar y dechrau, mae angen inni adfer diben cyhoeddus trafnidiaeth gyhoeddus, ac roeddwn yn meddwl bod hwnnw'n sylw pwerus a craff iawn. A nododd Heledd Fychan yn rymus iawn sut y mae rhai pobl yn cael cam ar hyn o bryd gan wasanaeth nad yw bob amser yn gweithio ac yn sicr nid yw bob amser yn hawdd. Fel y dywedais yn glir ddoe, er mwyn mynd i'r afael â mater hollbwysig newid hinsawdd mae angen inni sicrhau mai'r peth iawn i'w wneud yw'r peth hawsaf i'w wneud, ac ar hyn o bryd nid yw'n hawdd. Mae'n llawer haws os oes gennych gar, a chofiwch nad oes gan oddeutu 20 y cant o aelwydydd gar, ond os oes gennych gar dyna'r ffordd symlaf o deithio. Os ydym i gyd yn ddiffuant yn ein hamcanion i fynd i'r afael â'r argyfwng hinsawdd, rhaid inni newid hynny, felly y ffordd amlwg, hawdd o deithio ar gyfer y rhan fwyaf o deithiau bob dydd yw trafnidiaeth gyhoeddus. Rydym ymhell o gyrraedd hynny, a chredaf fod angen inni i gyd fod yn onest ynglŷn â hynny. Mae llawer o resymau cymhleth pam ein bod ymhell o hynny, ac maent wedi cael eu gwyntyllu gan lawer o bobl yn y ddadl hon. Mae gennym system sy'n gymhleth iawn. Roedd y preifateiddio ar ddechrau'r 80au yn drychineb, ac mae wedi gwneud pethau'n anodd iawn eu cydlynu. Mae'r system drafnidiaeth gyhoeddus yn Llundain yn gweithio am ei bod yn cael ei rheoleiddio. Y tu allan i Lundain anaml y mae'n gweithio, oherwydd nid yw'n cael ei rheoleiddio. Nid yw mor gymhleth â hynny. Roeddem wedi gobeithio cyflwyno deddfwriaeth yn y Senedd ddiwethaf i gyflwyno masnachfreinio i Gymru. Nid oedd modd inni wneud hynny, ond rydym yn benderfynol o'i wneud yn y Senedd hon, a byddwn yn cyhoeddi cynllun yn ddiweddarach eleni ar sut y bwriadwn wneud hynny. Rwyf am inni weithio gyda'n gilydd, o gofio'r uchelgais a rennir yn y Siambr hon, i'w wneud yn gynllun mor uchelgeisiol ag y gallwn, nid i wneud y lleiafswm y mae angen inni ei wneud, ond i weld a allwn ymestyn i sicrhau system drafnidiaeth gyhoeddus ddi-dor o un pen i'r llall sy'n gweithio i'r rhan fwyaf o bobl. Hoffwn adleisio'r sylwadau yn y Siambr ynglŷn â sut roedd trafnidiaeth gyhoeddus a gwasanaethau bysiau yn arwyr tawel y pandemig, a theyrnged Vikki Howells yn arbennig i'r gyrwyr bysiau a alluogodd weithwyr allweddol, staff y GIG a phlant i ddychwelyd i'r ysgol - ni allem fod wedi'i wneud hebddynt. Rwy'n credu ei bod hefyd yn iawn inni gydnabod rôl Llywodraeth Cymru yn camu i mewn i achub diwydiant, fel y dywedodd Hefin David fod Nigel Winter o Stagecoach wedi'i nodi. Rwy'n talu teyrnged i fy nghyd-Aelod Ken Skates, a welaf ar y sgrin, sydd wedi gweithio'n agos gyda'r diwydiant bysiau gyda mi drwy'r pandemig i sicrhau bod y pecyn o fesurau yno i atal yr ecosystem hanfodol hon rhag diflannu o flaen ein llygaid. Rydym wedi rhoi arian sylweddol i mewn, a thrwy roi'r arian hwnnw i mewn rydym wedi gwella cysylltiadau, rydym wedi gwella'r trefniadau sylfaenol, ac rydym bellach mewn sefyllfa lawer cryfach na phan aethom i mewn, ac mae gennym gysylltiadau a chontractau ar waith gyda gweithredwyr masnachol, sy'n ein rhoi mewn sefyllfa well o lawer yn fy marn i i wireddu'r uchelgais y byddwn yn ei nodi yn ddiweddarach eleni yn ein strategaeth fysiau. Fel y dywedwyd, bysiau yn aml yw'r darn o'r system drafnidiaeth gyhoeddus sy'n cael ei esgeuluso. Hwy sy'n cario'r nifer fwyaf o deithwyr o bell ffordd, ond nid hwy fu'r flaenoriaeth i bawb. Gwnaed llawer o sylwadau yma, 'Wel, Llywodraeth Cymru sydd ar fai am hyn' - byddwn yn eich annog i edrych ar draws y DU a gweld a yw'r gwasanaeth bysiau'n well, a byddwn yn eich annog i edrych ar eich maniffestos eich hun dros lawer o etholiadau i weld a oeddech yn galw am fwy o weithredu ar fysiau, a'r gwir yw nad oeddech. Credaf fod pob un ohonom wedi esgeuluso bysiau, gan fod costau i'r system drafnidiaeth gyhoeddus, ac mae angen i hynny newid. Fel y nodwyd, mae'n ffaith bod hon yn ddadl cyfiawnder cymdeithasol. Nid oes gan 80 y cant o deithwyr bysiau ddewis arall, ond yn yr un ffordd, nid yw 50 y cant o bobl byth yn teithio ar fws. Felly mae ymraniad cymdeithasol go iawn yma rhwng y ddelwedd o fysiau fel pethau nad ydynt ar gyfer pobl fel ni, ac mae angen inni wrthsefyll y ffordd y gwelir bysiau fel pethau ar gyfer eraill. Rhaid i fysiau fod i bawb. Rhaid iddynt fod yn ddeniadol i bawb a rhaid iddynt weithio i bawb, a hyd nes y byddwn yn gwneud hynny, ni fyddwn yn trawsnewid y ffordd y mae bysiau'n gweithio yn y ffordd rydym i gyd am ei gweld ac y mae angen inni ei gweld os ydym am fynd i'r afael â newid hinsawdd. Mae hynny'n mynd i alw am fuddsoddiad, ond mae hefyd yn mynd i alw am ddewisiadau gwleidyddol anodd yma ac mewn llywodraeth leol. Mae'n mynd i alw ar awdurdodau lleol i fod yn barod i ailddyrannu gofod ffordd i ffwrdd oddi wrth geir tuag at gyfleusterau trafnidiaeth gyhoeddus a rennir, ac roeddwn yn falch iawn o glywed Natasha Asghar yn gwneud y pwynt hwnnw yn ei datganiad agoriadol. A gobeithio y bydd hi a'i chyd-Aelodau'n mynd ar berwyl hynny oherwydd nid yw'n mynd i fod yn hawdd, gan y bydd y bobl a fydd yn teimlo'r anghyfleustra neu sy'n teimlo wedi'u datgysylltu gan hynny yn griddfan mewn poen. Ond dyna sydd angen i ni ei wneud, oherwydd yr hyn y mae gweithredwyr bysiau wedi'i ddweud dro ar ôl tro wrth yr ymchwiliadau niferus a ddisgrifiwyd gan Hefin David yw mai un o'r prif rwystrau y mae gweithredwyr bysiau yn eu hwynebu i ddenu mwy o ddefnydd yw dibynadwyedd ac amser teithio. Mae hynny'n ymwneud â gwneud bysiau'n ffordd gyflymaf, yn ffordd hawsaf o deithio. Golyga roi'r flaenoriaeth i fysiau yn hytrach na cheir wrth gynllunio ffyrdd ac o ran blaenoriaethau goleuadau traffig. Dyna beth sydd angen inni ei wneud. Y cwestiwn i bob un ohonom: a ydym yn ddigon dewr i'w wneud? Rwy'n ddigon dewr ac rwy'n gobeithio y byddwch chi gyda mi pan ddaw'r adeg i wneud hynny.